To politifolk er blevet sigtet i Tibet-sagen. De mistænkes for at have løjet i retten.

De to mænd er henholdsvis vicepolitiinspektør og politikommissær.

Sigtelserne er rejst af Den Uafhængige Politiklagemyndighed (DUP) kort tid før, at Tibet-kommissionen indleder sine afhøringer.

Det er godt et år siden, at de to politifolk blev anmeldt til politiklagemyndigheden.

Årsagen var, at det blev afsløret, at Københavns Politi havde forsøgt at skjule Tibet-flag for den kinesiske præsident under et besøg i 2012.

Læs også : Politifolk afhøres til november i Tibet-sag

I lang tid havde politiet afvist, at der var instrukser om at gribe ind over for demonstranters ytringsfrihed og forsamlingsfrihed.

Men sidste efterår dukkede pludselig en såkaldt operationsbefaling op. Og den viste, at politiet faktisk havde planlagt at gribe ind mod borgere, der viftede med Tibets flag.

Sigtelserne drejer sig om en retssag, som flere aktivister havde rejst mod Københavns Politi.

I retten bedyrede de to politiledere, at der ikke var instrukser om at gribe ind.

Men nu er de altså sigtet for at have løjet i retten.